《屋祟行》
清代·姚燮

夜火嘻出怪鸟语，荒国刑天盾戈舞。魌头蒙面如婴儿，赤手搴戈梦中蛊。

败树挂月叶有声，冷街往往游殇兵。建坛蘸祭未肯散，大傩术穷双颊赪。

北郊地旷多垄茔，尔厉胡来民屋停。此屋将军之故宅，将军在天有英魄。

喑哑一声髯竖戟，十万雄军能辟易。咄尔小丑风吹尘，胆敢摩挲到虎额。

赁居费钱五十缗，托此而处吾有因。清明中元具盂饭，九幽得气回阳春。

窭人虽乏少宰腆，薄不废礼当毋嗔。夙闻避祟同枭獍，一载迁移更六姓。

颠连死丧无完家，犬马都遭负薪病。岂真阴郁能抗阳，妖𧕏乘权夺造命。

我来求庇两载馀，女惟织纴儿读书。老亲弟妹同与与，太和祥气周庭除。

尔胡昏愦不自爱，时投暗眚来狎予。雷门飞将可符檄，尔辈不值荆榛锄。

搜苔拭壁虚室白，与尔鸿沟誓分画。我何肥润尔何瘠，各有其天顺为适。

吾诗远抵驱鳄文，不遽杀尔吾之恩。尔魂逝且游九垠，呵叱狸豹骑鸾鹍，天煦不靳扶桑暾。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。